**Első közös táncestjére készül a Pécsi Balett és a PTE Táncegyüttes**

**A Kodály Központ színpadán egy különleges, csillogó és szenvedélyes táncművészeti produkció várja a tánc szerelmeseit. Az egyetem – aktuális és egykori hallgatóiból, munkatársaiból álló, még 2011-ben alakult – táncegyüttese és az 1960-ban alapított Pécsi Balett társulata újszerű koprodukciót visz színre május 14-én hétfőn este. A két háziasszony: *Uhrik Teodóra* Kossuth- és Liszt-díjas Érdemes művész, a Pécsi Balett ügyvezetője és *Bánkyné Perjés Beatrix* táncművész, a PTE Táncegyüttes vezetője, a Táncoló Egyetem projektvezetője szívvel-lélekkel készül az első közös táncestre.**

A **Pécsi Balett** társulata **Földi Béla** Harangozó-díjas művész vadonatúj és sodró lendületű alkotását mutatja be **Footsteps** címmel. A szemet gyönyörködtető és lelket érintő koreográfiában az alkotóerő és tánctechnikai tudás időtlen fensége jelenik meg. A produkció először látható a Kodály Központ színpadán!

A **PTE Táncegyüttes** a zenés filmek világába kalauzolja a nézőket, melyek segítségével végig utazhatunk történelmünkön az 1900-as évektől napjainkig, Hollywoodtól Erdélyig, Anthony Hopkinstól Michael Jacksonig. Lesz itt csillogás, szaltó, pomponok és spanyol gitárok, de megható és elgondolkodtató pillanatokat is tartogat a táncok színes kavalkádja. Az est különlegessége, hogy az egyetemi produkcióban szerepet kapnak a **Pécsi Parkinson Betegek Egyesületének táncosai** és a **Gandhi Hagyományőrző Együttes** is. Egy-egy dal erejéig pedig **Balambér Tamara** és a Nigériából érkezett **Samuel Akinola** énekesek, a Pécsi Tudományegyetem hallgatói kapnak főszerepet a tánc mellett.

A Pécsi Balett és a PTE Táncegyüttes együttműködése természetesen nem új keletű, hiszen a Pécsi Tudományegyetem és a Pécsi Nemzeti Színház hosszú évek óta stratégiai partnerek, így a Pécsi Balett – a 2017-ben történt függetlenné válása előtti időszakban is – komoly mentori tevékenységet biztosított a PTE Táncegyüttes tagjai számára.

Az est háziasszonyai most egy új receptet adnak közre, hogy csillapítsák mindannyiunk táncéhségét… Íme!

*„Végy egy adag klasszikus zenét, adj hozzá ugyanannyi filmzenét egyenesen Hollywoodból, ízesítsd sok szenvedéllyel, ízlés szerinti csillogással, majd bőven szórd meg a legváltozatosabb táncokkal! Tálald az egészet a Pécsi Balettel, a PTE Táncegyüttessel és nemzetközi énekes-táncos-zenész vendégeikkel. Az eredmény egy különleges táncest, amelyben a színtiszta művészet, a szórakoztatás és az elgondolkodtatás egyaránt megtalálható.”*

***Bővebb információ:***

<https://www.pecsibalett.hu/repertoar/tanc-csillogas-szenvedely/108>

**Jegyvásárlás:**

<https://www.jegymester.hu/hun/Event/38013553/Tanc-csillogas-szenvedely>

Az online jegyvásárlás mellett jegyek személyesen is válthatók a Zsolnay Örökségkezelő NKft. Infopontjain, valamint a Kodály Központ jegypénztárában.